Γνωμοδότηση της Επιτροπής των Περιφερειών για την "Πρόταση κανονισμού του Συμβουλίου για τη σύσταση κοινής επιχείρησης Galileo"

(2002/C 278/02)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Πρόταση κανονισμού του Συμβουλίου για τη σύσταση κοινής επιχείρησης Galileo [COM (2001) 336 τελικό - 2001/0136 (CNS)]·

έχοντας υπόψη την απόφαση της Επιτροπής από 25 Ιουνίου 2001 περί διαβουλεύσεως με την ΕΤΠ, σύμφωνα με τα άρθρα 265, 1 της Συνθήκης για την Ευρωπαϊκή Κοινότητα·

έχοντας υπόψη την απόφαση του Προεδρείου από 12 Ιουνίου 2001 και από 6 Φεβρουαρίου 2002 με την οποία επιφορτίσθηκε η επιτροπή για την πολιτική εδαφικής συνοχής με την κατάρτιση της σχετικής γνωμοδότησης·

έχοντας υπόψη τα συμπεράσματα του Ευρωπαϊκού Συμβουλίου κατά τις συνεδριάσεις του στην Κολωνία (3 και 4 Ιουνίου 1999 ), στη Φέιρα (19 και 20 Ιουνίου 2001), όπου κάνουν αναφορά στο Galileo·

έχοντας υπόψη το ψήφισμα του Συμβουλίου της 5ης Απριλίου 2001·

έχοντας υπόψη τη γνωμοδότηση που υιοθέτησε η επιτροπή για την πολιτική εδαφικής συνοχής στις(1) 5 Μαρτίου 2002 (CdR 380/2001 rev. 2) (εισηγητής: ο κ. Tαμπακίδης, ΕΛ, ΕΣΚ), Δήμαρχος Αγίων Αναργύρων·

εκτιμώντας ότι ήδη τα πρώτα συμβόλαια και οι μελέτες σκοπιμότητας χρηματοδοτήθηκαν από το 4ο και 5ο πρόγραμμα-πλαίσιο για την έρευνα και την ανάπτυξη·

εκτιμώντας ότι από τον Απρίλιο του 2001, η φάση ορισμού του Galileo πέρασε στην υλοποίησή της, ώστε να δοκιμαστούν και να αποδειχτούν επαρκείς οι υποθέσεις εργασίας που ήδη έχουν αναπτυχθεί, και ειδικότερα εκείνες που σχετίζονται με την αρχιτεκτονική του συστήματος·

εκτιμώντας ότι η φάση υλοποίησης των ορισμών θα ακολουθηθεί από τη φάση ανάπτυξης του συστήματος, κατά την οποία θα παραχθούν οι δορυφόροι καθώς και τα επίγεια στοιχεία, θα γίνει η εκτόξευση των δορυφόρων και η εγκατάσταση του λοιπού εξοπλισμού, ώστε το σύστημα να μπορεί να λειτουργήσει το 2008·

εκτιμώντας ότι το Galileo εμπεριέχει σημαντικά στοιχεία που σχετίζονται με την έρευνα και την ανάπτυξη, πράγμα το οποίο δικαιολογεί τη σύσταση κοινής επιχείρησης με την έννοια του άρθρου 171 της Συνθήκης της Ευρωπαϊκής Κοινότητας·

εκτιμώντας ότι η κοινή επιχείρηση θα έχει σα σκοπό την αποπεράτωση της φάσης υλοποίησης και ανάπτυξης του συστήματος Galileo, και την αποτελεσματική σύμπραξη ιδιωτικών και δημόσιων κεφαλαίων·

υιοθέτησε, ομόφωνα κατά την 44η σύνοδο ολομέλειας της 15ης και 16ης Μαΐου 2002 (συνεδρίαση της 15ης Μαΐου), την ακόλουθη γνωμοδότηση.

Η Επιτροπή των Περιφερειών προτείνει:

1. Η κοινή επιχείρηση θα πρέπει να λειτουργήσει με όλους τους κανόνες διαφάνειας και ίσης μεταχείρισης που ισχύουν στην κοινοτική νομοθεσία.

2. Οι κανόνες που θα εφαρμόζονται στις παραχωρήσεις των συμβάσεων στο πλαίσιο της κοινής επιχείρησης θα πρέπει να είναι σύμφωνα με το αντίστοιχο κοινοτικό δίκαιο.

3. Ο πολιτικός έλεγχος των κρατών μελών της Ευρωπαϊκής Ένωσης θα πρέπει να διασφαλιστεί σε κάθε φάση πραγματοποίησης του συστήματος.

4. Για την αποτελεσματικότητα της συμμετοχής των κρατών μελών θα πρέπει να υπάρχει ειδικό όργανο, ένα συμβούλιο παρακολούθησης, στο οποίο θα συμμετέχουν εκπρόσωποι των κρατών μελών και της κοινής επιχείρησης. Το συμβούλιο παρακολούθησης θα πρέπει να έχει τη δυνατότητα να απορρίπτει κατά τρόπο αμετάκλητο προτάσεις της Ευρωπαϊκής Επιτροπής.

5. Το συμβούλιο παρακολούθησης θα πρέπει να είναι αρμόδιο κατά κύριο λόγο για τις πολιτικές αποφάσεις, ενώ το διοικητικό συμβούλιο θα πρέπει να είναι αρμόδιο για τις αποφάσεις που σχετίζονται με την τρέχουσα λειτουργία της κοινής επιχείρησης και την επίτευξη των στόχων που έχουν τεθεί.

6. Η Ευρωπαϊκή Αρχή Διαστήματος θα μετέχει στο διοικητικό συμβούλιο και θα έχει επίσης κύριο ρόλο στην τεχνική υποστήριξη της κοινής επιχείρησης και του επιδιωκόμενου στόχου.

7. Στο καταστατικό της κοινής επιχείρησης θα πρέπει να αποσαφηνιστούν οι ρόλοι του κάθε οργάνου καθώς και τα αντίστοιχα όρια των αρμοδιοτήτων τους.

8. Θέματα που αφορούν πνευματικά δικαιώματα και ιδιοκτησία υπηρεσιών πρέπει να καταστούν πολύ σαφή.

Βρυξέλλες, 15 Μαΐου 2002.

Ο Πρόεδρος

της Επιτροπής των Περιφερειών

Albert Bore

(1) Νέα οργάνωση των επιτροπών και των αρμοδιοτήτων τους της 6ης Φεβρουαρίου 2002.